Krag bly aan in Vrystaat-dorpe danksy betalingsooreenkomsKragonderbrekings van 14 uur per dag is voorkom danksy ŉ betalingsooreenkoms tussen die betrokke munisipaliteit en Eskom. Maroela Media het vroeër berig sekere dorpe in die Vrystaat sou van Saterdag, 17 Maart, 14 uur lank per dag kragonderbrekings beleef. Dit het gevolg nadat Eskom Vrydag bevestig het dat gesprekke oor betalingsooreenkomste tussen Eskom en Tokologo-munisipaliteit vasgeval het. Tokologo-munisipaliteit bedien onder andere Boshof, Dealesville, Hertzogville en Seretse. “Nadat Eskom die munisipaliteit ŉ grasieperiode gegun het om aan Eskom se voorwaardes te voldoen en die agterstallige skuld van R36 464 659.52 te betaal, het Eskom geen ander keuse nie as om die huidige kragonderbrekings te verhoog,” het die kragvoorsiener vroeër in ŉ verklaring gesê. Geskeduleerde kragonderbrekings van ses en ŉ half uur per dag het reeds op 21 Februarie in die munisipaliteit begin. Vanaf Saterdag, 17 Maart, sou dit tot 14 uur per dag toeneem (vanaf 06:00 – 20:00). Eskom het Vrydagmiddag laat bevestig dat die kragonderbrekings verhoed is, toe die munisipaliteit ŉ betalingsooreenkoms met die kragvoorsiener aangegaan het. “Kragonderbrekings na Tokologo-munisipaliteit word met onmiddellike effek opgeskort.” Eskom het gesê die munisipaliteit se betalings en voldoening aan die ooreenkoms sal gemonitor word. “Indien hulle nie aan die betalingsooreenkoms voldoen nie, sal die kragonderbrekings binne 48 uur weer ingestel word,” het Bibi Bedir, senior bestuurder van kliëntediens by Eskom in die Vrystaat, gesê. Klante kan Eskom kontak by 08600 ESKOM (08600 37566) vir verdere inligting. Maroela Media het vroeër berig Eskom het ook ŉ ooreenkoms aangegaan met een van die Vrystaatse munisipaliteite wat sedert verlede maand onder kragonderbrekings gebuk gaan. Bedir het gesê Eskom het ŉ ooreenkoms met die Masilonyana-munisipaliteit wat Brandfort, Theunissen, Winburg en Verkeerdevlei bedien, bereik. Kragonderbrekings na die Masilonyana-munisipaliteit is ook met onmiddellike effek opgeskort. Dié munisipaliteit het Eskom meer as R48 miljoen geskuld.